

Αρκαλοχώρι, 04/ 07 /2025

Προς: ΜΜΕ

**ΔΕΛΤΙΟ ΤΥΠΟΥ**

**Οι κάτοικοι της Ιεράς Μητρόπολης Αρκαλοχωρίου, Καστελλίου και Βιάννου, τίμησαν τη μνήμη του Αγίου Ανδρέα Αρχιεπισκόπου Κρήτης του Ιεροσολυμίτου**

Με μεγαλοπρέπεια και θρησκευτική κατάνυξη, η Ιερά Μητρόπολη Αρκαλοχωρίου, Καστελλίου και Βιάννου, τίμησε και φέτος την ιερά μνήμη του Αγίου Ανδρέα, Αρχιεπισκόπου Κρήτης του Ιεροσολυμίτου, μίας από τις μεγαλύτερες εκκλησιαστικές μορφές που λαμπρύνει το αγιολόγιο της Ορθοδόξου Εκκλησίας.

Πλήθος πιστών, μαζί με τον Δήμαρχο Μινώα Πεδιάδας Βασίλη Κεγκέρογλου, στελέχη της Δημοτικής Αρχής, πολιτικούς και θεσμικούς φορείς, ιεράρχες και κληρικούς, συμμετείχαν στις εορταστικές εκδηλώσεις.

Οι εκδηλώσεις περιλάμβαναν τον πανηγυρικό εσπερινό και τη λιτάνευση της Ιεράς Εικόνας του Αγίου Ανδρέα καθώς και της Τίμιας Σιαγόνας του Αγίου Ραφαήλ ενώ οι πιστοί παρακολούθησαν σήμερα, την Πανηγυρική Αρχιερατική Θεία Λειτουργία στον Μητροπολιτικό Ναό του Αγίου Ανδρέου - Αρχιεπισκόπου Κρήτης του Ιεροσολυμίτου, προεξάρχοντος του Μητροπολίτη Αρκαλοχωρίου Καστελλίου και Βιάννου κ.κ.Ανδρέα και του Μητροπολίτη Μεξικού κ.κ.Ιακώβου

Ο Δήμαρχος Μινώα Πεδιάδας, Βασίλης Κεγκέρογλου, απηύθυνε ευχές στον Σεβασμιώτατο Μητροπολίτη Αρκαλοχωρίου, Καστελλίου και Βιάννου για την ονομαστική του εορτή, εκφράζοντας την ευχή να έχει υγεία και να συνεχίσει το έργο του με την ίδια δύναμη και σύνεση.

Παράλληλα, η Ιερά Μητρόπολη προχώρησε στην βράβευση των αριστευσάντων μαθητών για το σχολικό έτος 2024-2025.

Ο Άγιος Ανδρέας, Αρχιεπίσκοπος Κρήτης, υπήρξε ο καλύτερος ρήτορας της εποχής του και συγγραφέας πολλών έργων, με πλούσιο λεξιλόγιο και με ρητορικά σχήματα απαράμιλλου κάλλους. Ήταν ένας από τους μεγαλύτερους ποιητές για την βυζαντινή γραμματολογία και ρήτορας χαρισματικός, διάσημος για τη συγγραφή του «Μεγάλου Κανόνα». Υπήρξε ο πρώτος εισηγητής του υμνολογικού είδους των κανόνων και παγίωσε μία νέα εποχή για την εκκλησιαστική υμνογραφία έως σήμερα.